สนับสนุนการนำเข้าเพื่อปรับปรุงการผลิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

นายนริศ ชัยสูตร ประธานกรรมการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ในภาวะเงินบาทแข็งค่าปัจจุบันธนาคารพร้อมร่วมมือกับหน่วยงานภาครัฐและเอกชน อาทิ สำนักงานคณะกรรมการส่งเสริมการลงทุน (บีโอไอ) และกระทรวงพาณิชย์ ขยายวงเงินสินเชื่อให้แก่นักลงทุนไทยที่มีศักยภาพเข้าไปลงทุนในต่างประเทศ รวมทั้งย้ายฐานการผลิตของไทยไปยังต่างประเทศที่มีความพร้อมด้านวัตถุดิบและแรงงาน โดยเฉพาะในตลาดการค้าเสรี “อาเซียน+6” ประกอบด้วยอาเซียน จีน ญี่ปุ่น เกาหลีใต้ ออสเตรเลีย นิวซีแลนด์ และอินเดีย 
นอกจากนี้ เอ็กซิมแบงก์ยังได้จัดทำโครงการส่งเสริมการปรับปรุงประสิทธิภาพการผลิต โดยพร้อมขยายวงเงินกู้ให้แก่ผู้ประกอบการไทย สำหรับการนำเข้าหรือปรับปรุงเครื่องจักรและอุปกรณ์การผลิต เพื่อเพิ่มประสิทธิภาพและลดต้นทุนการผลิตของอุตสาหกรรมไทยในระยะยาว 
สำหรับผู้ส่งออกโดยทั่วไป โดยเฉพาะเอสเอ็มอีที่อาจเข้าไม่ถึงบริการจากธนาคารพาณิชย์ธนาคารพร้อมให้สินเชื่อเพื่อเตรียมการส่งออกเป็นสกุลเงินบาทควบคู่กับบริการทำสัญญาขายเงินสกุลเหรียญสหรัฐล่วงหน้า ซึ่งธนาคารพร้อมให้บริการในวงเงินขั้นต่ำ 1 หมื่นเหรียญสหรัฐต่อฉบับสัญญาซื้อขาย ขณะที่ธนาคารพาณิชย์โดยทั่วไปจะให้บริการในวงเงินขนาดใหญ่เท่านั้น หรือผู้ส่งออกสามารถเลือกใช้สินเชื่อเพื่อเตรียมการส่งออกเป็นสกุลเงินเหรียญสหรัฐก็ได้